ועדת החינוך, התרבות והספורט, כנסת 17, פרוטוקול מספר 32, 2006-07-05 09:30

מיכאל מלכיאור: בוקר טוב, אני פותח את הישיבה בנושא צו הנהיגה הספורטיבית.

מיכאל מלכיאור: יש פה בקשה לדחייה בהפעלת החוק.

מיכאל מלכיאור: זה חוק שהעברנו בכנסת בשנה שעברה, והוא היה צריך להיכנס לתוקף עם כל התקנות שלו ב-15 לדצמבר 2006.

שוקי דקל: לא, ב-15 בספטמבר 2006.

מיכאל מלכיאור: במכתב של השר כתוב 15 בדצמבר.

מיכאל מלכיאור: בדקת את הדבר?

מירב ישראלי: סעיף התחילה בחוק, סעיף 38, אומר שתחילתו של חוק זה היא תשעה חודשים מיום פרסומו, והשר רשאי, באישור הוועדה, להאריך בעוד שישה חודשים.

מיכאל מלכיאור: ומתי היה יום הפרסום?

שרית זוכוביצקי: 29 בדצמבר 2005.

מיכאל מלכיאור: אז מה שכתב השר לא נכון.

מיכאל מלכיאור: כלומר, היינו צריכים להפעיל את החוק הזה בספטמבר.

מיכאל מלכיאור: כולם חושבים שזה חוק טוב, עבר בכנסת כמו שצריך, וזה דבר יכול להוסיף למדינת ישראל עניין, ספורט, רווחים וזה גם יחסל את המרוצים הפיראטים – אנחנו מקווים שה לא יעודד את המרוצים הפיראטים אלא יחסל אותם.

מיכאל מלכיאור: הכל מוסכם, אני מבין שהמשרד התחיל לעבוד על זה, אבל בגלל שחצי שנה לא היה שר, היו בחירות, אז מבקשים לנצל את מה שהחוק מאפשר, שבהסכמת הוועדה ניתן את ההארכה שיש בחוק, של חצי שנה.

מיכאל מלכיאור: המשרד מתחייב שעד 15 במרץ 2007 יביאו את כל התקנות, והחוק יופעל במלוא המרץ.

מיכאל מלכיאור: ההארכה היא עד מרץ, זה לא אומר שחייבים לנצל את מלוא הזמן, אבל למשרד יש אפשרות של הארכה של חצי שנה.

מיכאל מלכיאור: שוקי, תאמר את דבריך בקיצור, נקבל החלטה ונצא לדרך.

שוקי דקל: אמרת את עיקרי הדברים, אדגיש רק שלוש נקודות.

שוקי דקל: המשרד שלנו, השר והמנכ"ל נרתמו למשימה.

שוקי דקל: יש עניין גדול לקדם את הנושא.

שוקי דקל: אחרי ההתארגנות, הבחירות, העברת הספורט ממשרד החינוך למשרד המדע והתרבות, יצאנו למכרזים לרכישת שני יועצים: אחד מקצועי ואחד משפטי מקצועי להסדרת התקנות.

שוקי דקל: היינו בטוחים שבגלל קוצר הזמן - - -

מיכאל מלכיאור: אין לכם יועץ משפטי?

שוקי דקל: לא מומחה לענייני ספורט מוטורי.

שוקי דקל: העניין יצא לדרך, ולכן בקשת השר היא בעתה.

שוקי דקל: נקודה שניה, המשרד רכש חברה לייעוץ ארגוני, להקים את הרשות המוסמכת לנהיגה ספורטיבית, כי על פי החוק צריך להקים רשות מוסמכת.

שוקי דקל: יש הכנה, יש מבנה אך הרשות תהיה מבחינת תרשים זרימה של כוח אדם ודרישה תקציבית לאוצר של תשעה מיליון שקלים להקמה לשנה הראשונה.

שוקי דקל: היו מגעים עם משרד החינוך על חלק מהתקציבים שיעברו לצורך העניין הזה.

שוקי דקל: נאמר לנו שכיוון שהחוק לא היה מיושם במשרד החינוך הכסף איננו שם והכסף יהיה ממשרד האוצר.

שוקי דקל: לתהליך רכישת הייעוץ אנחנו דורשים מיליון שקלים ל-2006, ומ-2007 תשעה מיליון להקמת הרשות הזאת.

מיכאל מלכיאור: זה מחויב בחוק.

דני לוי: מיליון וחצי נמצאים בחוק ל-2006, ול-2007 את התשעה מיליון, שזה לתפעול.

מיכאל מלכיאור: למה לא דרשתם בתקציב?

שוקי דקל: עניין המיליון שקלים נכנס ל-2006 כיוון שראינו שמבחינת לוח הזמנים לא נספיק להקים את המנגנון.

30063: השאלה שלך נכונה כי בהעברת תקציב 2006 לא נכנסו לפירוט של העברת התקציבים בין שני המשרדים.

30063: הממשלה קיבלה החלטה שיש בה עמימות מסוימת, ועל כל היתר היא אמרה: תסתדרו ביניכם.

30063: בדרך כלל זה לא אפשרי.

30063: ההערה נכונה, אבל זה טוב לפעם הבאה.

מיכאל מלכיאור: תשעה מיליון זה סכום יותר משמעותי.

מיכאל מלכיאור: אין לכם מקור תקציבי.

מיכאל מלכיאור: למשרד החינוך תמיד יכולים להגיד שיש להם תקציב של חמישה מיליארד אז אפשר לקחת מיליון מאיזשהו מקום, אבל אתם לא יכולים.

שוקי דקל: תקציב הספורט מקוצץ מאוד, אתה מכיר אותו, ולכן ההמלצה של הוועדה בפניה לאוצר תעזור לנו מאוד.

שוקי דקל: נקודה נוספת, השטח הספורטאי רוגש ורעש, חלק מהאנשים פה מייצגים כמה התאחדויות, והם לא נותנים לעניין הזה להידחות.

שוקי דקל: המתינו 50 שנה, אז אני מקווה שימתינו עוד חצי שנה.

דני לוי: מתחילת ספטמבר זה חצי שנה, זה למעשה יותר מחצי שנה.

שוקי דקל: הנקודה האחרונה זה הערך המוסף מהקמת הרשות הזאת.

שוקי דקל: זה החינוך בבתי הספר לנהיגה נבונה, לשימוש נכון בדרך.

שוקי דקל: הדברים האלה יהיו by product של הקמת הרשות.

טל שביט: היום יש התאחדות מוטורית אחת בלבד, שכוללת בתוכה את כל העמותות שעוסקות בפועל בספורט המוטורי.

טל שביט: אני מייצג את הרוב המכריע של העוסקים בספורט המוטורי, שזה רוכבי האופנועים והקטנועים.

טל שביט: העמותות שאני מייצג מאוד מוטרדות מכך שבפועל לא הייתה שום התקדמות, ולו הקלה ביותר.

טל שביט: השאלה היא איך אנחנו מבטיחים שבחצי השנה הזאת כן יזוזו הדברים.

טל שביט: לא זו בלבד שלא הייתה התקדמות, אלא שמבחינתם הייתה נסיגה לאחור, משום שדווקא עכשיו יש פעילות מוגברת ואינטנסיבית של המכס, יחד עם המשטרה, להחרמת אופנועים בלתי חוקיים, כאלה שמדינת ישראל הכירה בהם, הכירה בזכות שלהם להתקיים ולעשות ספורט.

טל שביט: ליגות מסודרות קיימות מזה שנים.

מיכאל מלכיאור: אם החוק אומר שיש להם זכות להתקיים, אז איך אפשר להחרים אותם?

טל שביט: משום שלא התקדם שום דבר מבחינת התקנות, לא היו מגעים עם משרד האוצר כדי לפחות להקפיא הליכים, כתוצאה מזה ליגה שהתקיימה כשבע שנים ברציפות, השנה לא מתקיימת.

טל שביט: זאת ליגה של מרוצי אופנועים.

טל שביט: היא התחילה עוד בשנות ה-70 והתקיימה גם בשנות ה-80.

טל שביט: היא התקיימה באופן מסודר כבר כמה מסודר, והשנה היא לא מתקיימת בגלל פעילות של החרמות.

טל שביט: כולם נכסו למחתרת.

טל שביט: התוצאה מזה היא שבמקום שאנשים יעסקו בצורה מסודרת בספורט במסלולים, הם נוסעים במחתרת.

טל שביט: את הנזק מזה לא צריך להסביר.

טל שביט: השאלה היא איפה ההבטחה.

אמציה גזית: אנחנו עומדים בתחילת יולי, ועד לחוק שיתקבל בספטמבר יש עוד שלושה חודשים מלאים, שמבחינת מי שעוסקים בדברים האלה אנחנו יכולים לעמוד בדרישות החוק.

מיכאל מלכיאור: לפי הלוח שלי זה עוד חודשיים.

אמציה גזית: גם בחודשים אנחנו יכולים לעמוד בדרישות המקצועיות שנדרשות בחוק, כמו תקנונים וכל הדברים האלה.

אמציה גזית: צריך רק את אותו איחוד של הרשות, של משרד המדע, שמטפל בעניין הזה, על מנת לרכז את זה ולהוציא את זה לפועל.

אמציה גזית: לכן השאלה היא אם צריך עוד שישה חודשים מספטמבר או שישה חודשים מהיום.

מיכאל מלכיאור: אנחנו היום ועדה מצומצמת, בדרך כלל יש יותר חברי-כנסת, אבל אם נראה בוועדה שיש רצון מצד משרד הספורט למסמס את העניין, לא נקבל את זה.

מיכאל מלכיאור: יחד עם זה, אין לי סיבה לחשוש שזה כך.

מיכאל מלכיאור: אין ספק, לא עבדו על זה, לא עשו מה שהיו צריכים לעשות.

מיכאל מלכיאור: אבל יש עכשיו שר חדש, יש מנכ"ל חדש – אנחנו מברכים אותו, הוא פעם ראשונה בוועדה שלנו - גם שוקי שיודע מה הוא עושה, ואם הוא אומר שהם רוצים, וזה אינטרס של המשרד לבצע את זה במהירות האפשרית, אין לי שום סיבה לחשוש.

מיכאל מלכיאור: זאת חובה של המדינה, כי יש חוק במדינת ישראל.

מיכאל מלכיאור: יש לנו שר שגם יודע לשמור על חוק, והוא גם רוצה לקדם הספורט ויש לו אינטרס גדול בזה.

מיכאל מלכיאור: לכן, אני מציע שנאשר את ההארכה, אבל נקרא לכל הגורמים להיכנס לעבודה מואצת.

מיכאל מלכיאור: זה שיש עוד שישה חודשים, זה לא אומר שצריך לנצל את כולם.

מיכאל מלכיאור: אנחנו קוראים למשרד לנסות לגבש הסכמות הרבה יותר מהר, כדי להפעיל את הדבר הזה.

מירב ישראלי: יצטרכו תיקון חוק.

מירב ישראלי: אם אנחנו קובעים שתחילתו של החוק תידחה עד יום כ"ה אדר התשס"ז, זה אומר שזאת תחילת החוק.

מירב ישראלי: החוק לא יכול להיכנס לתוקף קודם.

מיכאל מלכיאור: אי אפשר לעשות את זה "עד"?

מירב ישראלי: לא, החוק צריך להיכנס בתאריך ברור.

מירב ישראלי: אפשר להאריך להם לפחות מהשישה חודשים שהם מבקשים, ולקיים עוד דיון אם יצטרכו הארכה נוספת.

מירב ישראלי: אבל התאריך שנקבע בצו הוא תאריך תחילת החוק.

מיכאל מלכיאור: העניין כל כך מורכב, ואם דחינו עד כה, אי אפשר לקבל אחר כך החלטה - - -?

מירב ישראלי: לא, כי השר צריך לבקש.

מירב ישראלי: זה ידרוש תיקון חקיקה.

טל שביט: אופתע מאוד אם יידרש תיקון חקיקה כזה.

מיכאל מלכיאור: ניתן את הארכה, אבל אנחנו מאיצים במשרד לשמוע גם את המצוקה והנחיצות של הגורמים שעוסקים בזה.

מיכאל מלכיאור: אנחנו רוצים לקדם את זה, יש לנו אינטרס בוועדה שלנו לקדם את זה, חוץ מזה שזה חוק.

מיכאל מלכיאור: דבר שני, אנחנו קוראים למשרד האוצר להקציב מיד את הכסף הדרוש בתקציב 2006, ולתקציב 2007 להעביר את התקציב המלא, כפי שנדרש בחוק כדי שאפשר יהיה להפעיל את החוק הזה ולתקן.

יצחק גלנטי: נדרשים להיום מיליון שקלים?

יצחק גלנטי: אז צריך להעביר את זה.

מיכאל מלכיאור: נכון, אבל זה לא נכנס לספר התקציב של 2006, ולכן צריך לייעד כסף צבוע למטרה הזאת.

מירב ישראלי: החוק קובע שיהיה סעיף מיוחד לדבר הזה.

מירב ישראלי: בתקציב 2007 צריכה להיות שורה.

מיכאל מלכיאור: אם זה היה נכנס לתוקף בספטמבר, לא היה צריך להיות סעיף ב-2006?

מירב ישראלי: הממשלה לא דאגה שזה יהיה.

מירב ישראלי: בחוק התקציב ל-2006 זה לא היה, עד כמה שאני יודעת.

מיכאל מלכיאור: וזה צריך היה להיות.

יצחק גלנטי: אולי ניתן עדיין לעשות את זה.

יצחק גלנטי: הרי זה חלק מהתקציב, אבל לא צבוע.

מיכאל מלכיאור: זה לא חלק מהתקציב ולכן צריך להעביר מיליון שקלים השנה ול-2007 לדאוג שכל התשעה מיליון יגיעו.

מיכאל מלכיאור: אין פה הרבה מקום לויכוח, כי זה חלק מהחוק.

מיכאל מלכיאור: אלה ההחלטות שאני מציע, אם חברי-הכנסת גלנטי ותירוש מסכימים לעניין אז נקבל אותן.

מיכאל מלכיאור: מי בעד מתן ההארכה המבוקשת?

מיכאל מלכיאור: בעד – פה אחד נגד – אין אושר

מיכאל מלכיאור: תודה, נתנו הארכה, בתנאי שיקדמו את הנושא במהירות האפשרית ויעבירו ממשרד האוצר את התקציבים הדרושים.

מיכאל מלכיאור: תודה רבה, אני מודה לכל המשתתפים על דיון קצר וענייני.

מיכאל מלכיאור: הישיבה נעולה.